CELEX: 62011TN0650
Language: mt
Date: 2011-12-19 00:00:00
Title: Kawża T-650/11: Rikors ippreżentat fid- 19 ta’ Diċembru 2011 — Dimension Data Belgium vs Il-Parlament

10.3.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 73/28
            
         Rikors ippreżentat fid-19 ta’ Diċembru 2011 — Dimension Data Belgium vs Il-Parlament
   (Kawża T-650/11)
   2012/C 73/55
   Lingwa tal-kawża: il-Franċiż
   
      Partijiet
   
   
      Rikorrenti: Dimension Data Belgium SA (Brussell, il-Belġju) (rappreżentanti: P. Levert u M. Velghe, avukati)
   
      Konvenut: Il-Parlament Ewropew
   
      Talbiet
   
   Ir-rikorrenti titlob li l-Qorti Ġenerali jogħġobha:
   
               —
            
            
               tannulla d-deċiżjoni tal-Parlament Ewropew, innotifikata lir-rikorrenti permezz ta’ posta elettronika tat-18 ta’ Ottubru 2011, li tiċħad l-offerta tar-rikorrenti għal-lott Nru 1 tal-kuntratt PE-ITEC-DIT-ITIM-TELSIS u li tagħti l-lott Nru 1 tal-imsemmi kuntratt lill-kumpannija BT Belgique;
            
         
               —
            
            
               tikkundanna lill-Parlament Ewropew għall-ispejjeż.
            
         
      Motivi u argumenti prinċipali
   
   Insostenn tar-rikors tagħha, ir-rikorrenti tinvoka erba’ motivi.
   
               (1)
            
            
               L-ewwel motiv huwa bbażat fuq nuqqas ta’ motivazzjoni tad-deċiżjoni kkontestata peress li l-Parlament ma kkomunika lir-rikorrenti ebda karatteristika tal-offerta magħżula.
            
         
               (2)
            
            
               It-tieni motiv huwa bbażat fuq ksur tal-obbligu ta’ trasparenza li għandu l-Parlament taħt l-Artikoli 89, 92, 97 u 100 tar-Regolament Finanzjarju (1) u l-Artikolu 138 tar-Regoli ta’ Implementazzjoni (2), peress li l-Parlament ma ddefinixxix b’mod ċar, komplet u preċiż il-kriterji ta’ evalwazzjoni tal-prezz tal-offerti.
            
         
               (3)
            
            
               It-tielet motiv huwa bbażat fuq żball manifest ta’ evalwazzjoni fid-definizzjoni tal-kriterji ta’ evalwazzjoni tal-kwalità tal-offerti kif ukoll ksur tal-prinċipju ta’ proporzjonalità u tal-Artikolu 138(2) tar-Regoli ta’ Implementazzjoni, peress li l-awtorità kontraenti ħadet inkunsiderazzjoni kriterju ta’ evalwazzjoni li ma kienx intiż li jidentifika l-offerta li hija l-iktar vantaġġuża ekonomikament.
            
         
               (4)
            
            
               Ir-raba’ motiv huwa bbażat fuq żball manifest ta’ evalwazzjoni fil-kwalità tal-offerti finanzjarji u ta’ ksur tal-Artikolu 139 tar-Regoli ta’ Implementazzjoni billi l-lott Nru 1 tal-kuntratt ikkontestat ingħata lill-kumpannija BT Belgique, peress li l-offerta tagħha hija baxxa b’mod anormali b’tali mod li għandha tiġi miċħuda mill-Parlament jew, fin-nuqqas ta’ dan, għandha titqies bħala mhux konformi mal-ispeċifikazzjonijiet tal-kuntratt.
            
         
      (1)  Regolament tal-Kunsill (KE, EURATOM) Nru 1605/2002, tal-25 ta’ Ġunju 2002 rigward ir-Regolament Finanazjarju applikabbli għall-baġit ġenerali tal-Komunitajiet Ewropej (ĠU Edizzjoni Speċjali bil-Malti, Kapitolu 1, Vol. 4, p. 74).
   
      (2)  Regolament tal-Kummissjoni (KE, EURATOM) Nru 2342/2002, tat-23 ta’ Diċembru 2002, li jippreskrivi regoli ddettaljati għall-implimentazzjoni tar-Regolament tal-Kunsill (KE, Euratom) Nru 1605/2002 fuq ir-Regolamenti Finanzjaru li jgħodd għall-baġit ġenerali tal-Komunitajiet Ewropej (ĠU Edizzjoni Speċjali bil-Malti, Kapitolu 1, Vol. 4, p. 145).